ཇི་ལྟར་གྲོང་ཁྱེར་བུ་རམ་ཤིང་འཕེལ་དུ།།བཅོམ་ལྡན་འཁོར་བཅས་བྱོན་པའི་རྣམ་ཐར་དེ།།ད་ལྟ་བདག་ཅག་ཕལ་བའི་སྤྱོད་ཡུལ་དུ།།འབྱུང་བར་མི་འགྱུར་གཏམ་དེ་རྫུན་དུ་ཐལ།།གལ་ཏེ་བདེན་ན་བདེ་ལྡན་ཞིང་གི་མགོན།།སྤྲུལ་པའི་སྐུ་མཆོག་དུ་མས་ཡོངས་བསྐོར་ཏེ།།དུས་གཅིག་ཉིད་ལ་བདག་གི་སྐྱེས་ཁྱིམ་དུ།།ལྷན་ཅིག་གདན་འཛོམས་ལྟད་མོ་འདི་ཅི་ཞིག།བསྙོན་དོར་གྱི་རྒྱནདུས་དེར་རྨ་བྱང་ཕྱོགས་ནས་ཕེབས་པའི་སྐུ་འཁོར་གྱི་སྤྲུལ་སྐུ་རྣམས་ནི།འདི་ལྟར།ཡོངས་འཚིན་རྒྱ་ཡགས་རིན་པོ་ཆེ།ཆེ་ཤོས་སྤྲུལ་པའི་སྐུ།།ཨ་ཀྱཱ་སྤྲུལ་པའི་སྐུ།གསེར་ཏོག་སྤྲུལ་པའི་སྐུ།རྗེ་ཆུ་བཟང་རིན་པོ་ཆེ་རྣམས་དང་།རྨ་ལྷོ་རྒྱུད་ཕྱོགས་ནས་ཕེབས་པ་ནི།ཀུན་མཁྱེན་འཇམ་དབྱངས་བཞད་པ།གུང་ཐང་འཇམ་པའི་དབྱངས།མགར་རྩེ་སྤྲུལ་པའི་སྐུ།གཡེར་གཤོང་སྤྲུལ་པའི་སྐུ།ལ་མོ་སྒར་བ་ཚང་།གཙང་པཎྚི་ཏའི་སྤྲུལ་སྐུ་རྣམས་སོ།།སྙིང་རྗེ་ཆེན་པོའི་གཞན་དབང་ཁུར་ལྕི་བ།།དགྱེས་འཛུམ་འོད་ཀྱི་དྲ་བས་འཁྱུད་བཞིན་དུ།།ཁང་བཟང་མཆོག་གི་སྟེགས་བུར་བཞུགས་པ་ན།།གནས་དེར་ལེགས་ཚོགས་ཉི་འོད་ལམ་གྱིས་ཕོག།གནའ་དུས་རབ་དཀར་ལས་ལ་བརྩོན་ལྡན་ཅན།།མེས་པོ་དམ་པ་ཚེ་རིང་དོན་གྲུབ་ཀྱི།།གདུང་གི་རྒྱུད་འཛིན་བདག་ཅག་མཆེད་གསུམ་ལ།།ཨེ་མ་ལེགས་བྱས་འདི་ཀོ་གང་ལས་ཐོབ།།ཁྱད་པར་ཤཱཀྱའི་སྲས་སུ་རབ་བྱུང་སྟེ།།ཡོངས་རྫོགས་བསྟན་ལ་མཇལ་བའི་དགེ་སྦྱོང་བདག།།རང་དབོན་སྒྲ་དབྱངས་དམ་པའི་བག་ཆགས་ཅན།ཁུ་དབོན་ཟུང་ཡང་སྲི་ཞུའི་ལས་ལ་བྲེལ།།དཀར་དམར་བཅུད་ཀྱི་སྙིང་བོ་ཀུན་ཚང་བའི།།བཟའ་བཅའ་བཏུང་བའི་ཞལ་ཟས་རོ་བརྒྱ་བ།།རྒྱ་བོད་ཟུང་དུ་འབྲེལ་བའི་གཡོས་སྦྱོར་གྱིས།།བསོད་ནམས་ཚོགས་ཆེན་གསོག་བའི་དགའ་སྟོན་བཤམས།།ཕྱག་དར་མཆོད་འོས་སྐུ་གསུང་ཐུགས་ཀྱི་རྟེན།།བྱིན་རླབས་ཅན་ལ་སྔོན་མེད་གསར་པའི་བྱིན།།འབེབས་པའི་སླད་དུ་རྟེན་འབྲེལ་སྙིང་བོའི་སྔགས།།འོད་ཞུའི་མེ་ཏོག་ཆར་གྱིས་ཅི་ཡང་བརླན།།མཆོག་གསུམ་ནོར་བུའི་ཅོད་པན་ཐོད་དུ་བཅིངས།།གཞན་ཕན་དགེ་བའི་བསམ་པ་མི་འདོར་ངོས།།བུ་རབས་ཚ་རྒྱུད་ཀུན་ཀྱང་རྣམ་དཀར་ལ།།བརྕོན་པའི་བདེན་བརྗོད་ཐུགས་དམིགས་ཡང་དག་བསྐྱངས།།རིག་འཛིན་ཞིང་ཁམས་དཔལ་ལྡན་ཤམྦྷ་ལར།།རིགས་ལྡན་དྲག་པོ་འཁོར་ལོའི་སྐུར་བཞེངས་ཚེ།།འཕོ་མེད་མི་འགྱུར་བདེ་བའི་སྟོང་གཟུགས་སྐུ།།ལག་རྩེར་གཏོད་པའི་གསོལ་འདེབས་སྙིང་ནས་ཞུས།།དཔག་མེད་དྲིན་གྱིས་བསྐྱངས་པའི་ཕ་མ་གཙོས།།མཁའ་མཉམ་རིགས་དྲུག་འགྲོ་བ་འདི་དག་ཀུན།།འཁོར་མཚོའི་ཀློང་ལས་སྒྲོལ་བའི་ཐུགས་རྗེ་ཆེ།།ནམ་ཡང་ལྷོད་མེད་གཟིགས་པ་དར་བར་ཞུས།།འཕགས་ཡུལ་གསལ་རྒྱལ་བུ་མོ་རྡོ་རྗེ་མར།།མི་སྡུག་བཞིན་ངན་སུས་ཀྱང་མི་མཐོང་བའི།།ཁང་སྐྱིབས་ཕག་ཏུ་ཡིབ་དགོས་རྒྱལ་བོའི་བཀའ།།མི་འདོད་དབང་མེད་ཕྲག་ལ་ཕབ་པ་དེས།།སྟོན་པ་ཉན་ཐོས་འཁོར་བཅས་ཉིན་གཅིག་ལ།།གདུགས་ཚོད་འདྲེན་ཕྱིར་ཡབ་ཀྱིས་སྤྱན་དྲངས་ཚེ།།བུ་མོས་ཞལ་མཐོང་རེ་བའི་དད་ཤུགས་ཀྱིས།།སངས་རྒྱས་དངོས་མཐོང་གཏམ་ཙམ་རྣ་བར་འཇགས།།དེ་བཞིན་ཁྱིམ་འདིར་སྲས་མོ་རྡོ་རྗེ་མའི།།ཚུལ་མཚུངས་མིག་ལོང་བུ་མོ་ཉམ་ཆུང་ཞིག།ཕྱག་དབང་ཞུ་བའི་གོ་སྐབས་ཡོལ་ཉེ་བ།།མངོན་སུམ་མཁྱེན་པའི་མཛད་སྒོ་ཅི་ཡང་བསྟན།།སུས་ཀྱང་མ་བསྐུལ་བུ་མོའི་གམ་དུ་བྱོན།།གནས་བབ་མ་ཞུས་གསུང་གིས་དབུགས་དབྱུང་མཛད།།གནང་བར་མ་གསོལ་འཐོར་འབྲུ་གཙུག་ཏུ་བཀོད།།འདི་ཕྱིར་དགེ་བའི་ཕྱག་དབང་བཀའ་དྲིན་སྩལ།།གང་འདི་རང་གིས་དངོས་སུ་མཐོང་མ་གཏོགས།།བརྒྱུད་དེ་སྨྲས་པས་སུ་ཞིག་ཡིད་རྟོན་བྱེད།།འཕགས་ཆེན་མཛད་སྤྱོད་ཕྲ་མོ་འདི་ཙམ་ཡང་།།མངོན་སུམ་མཇལ་བ་བདག་ཅག་སྐལ་བ་སྦོམ།།ཨེ་མ་ཚུལ་འདིས་རྨོངས་པའི་བྲན་གྱུར་ཆུ་བུར་མིག་ཅན་བདག་འདྲ་ལ།།དད་པའི་འོ་མཚོ་སྐད་ཅིག་དེ་རུ་མཁའ་ལ་མི་འཕྱུར་རང་དབང་ཅི།།རྨ་བྱས་བཏེགས་པའི་རིན་ཆེན་ཁྲིར་བཞུགས་བསམ་བཞིན་མི་ཡི་གར་ཟློས་པ།།ཆོས་གྱི་རྒྱལ་མཚན་སྟོབས་བཅུ་མངའ་བས་ཚེ་རབས་ཕྲེང་བར་རྗེས་འཛིན་མཛོད།།སྙིང་དབུས་འདབ་བརྒྱད་ཟེའི་འབྲུར་ཁྱོད་ཀྱི་སྐུ།།ནམ་ཡང་འབྲལ་མེད་སྒོམ་པའི་དལ་འབྱོར་རྟེན།།མགོན་ཁྱོད་དབུས་བཞུགས་སློབ་ཚོགས་སྣང་བརྙན་གྱི།།རི་མོ་རིན་ཐང་མེད་པའི་དད་རྟེན་བཞག།ཞལ་མཐོང་ཙམ་གྱིས་རིས་མེད་འགྲོ་ཀུན་ཀྱང་།།འདྲེན་པ་ཁྱོད་ཀྱིས་བརྩེ་བས་ཉེར་དགོངས་ཏེ།།ཐེག་ཆེན་རིགས་ཀྱི་ནུས་པ་མྱུར་སད་ཅིང་།།གཏན་བདེའི་ས་ལ་རྐང་བ་བཀོད་པར་སྨིན།།ཞེས་བྱ་བ་ནི་ཤཱཀྱའི་བཙུན་གཟུགས་འཇིགས་མེད་རིགས་པའི་བློ་གྲོས་རང་གི་ལྟེ་མཚལ་ཕོ་བའི་གཞི་ཁྱིམ་དུ་སྤྱན་དྲངས་པའི་ཚུལ་གྱི་ངོ་མཚར་བའི་གཏམ་སྟེ་བརྒྱད་པའོ།།